Gloucester hard getref deur speler-uittog | Netwerk24
Gloucester hard getref deur speler-uittog
27 Junie 2020 11:22
Die Engelse klubspan Gloucester is deur 'n groot uittog getref met nie minder nie as agt spelers, waaronder drie Suid-Afrikaners, wat hom verlaat.
Franco Mostert is een van agt spelers wat Gloucester verlaat. Foto: Getty Images
Die span het Vrydag bevestig dat hy die dienste van onder meer Franco Mostert, Franco Marais en Ruan Dreyer kwyt is.
Rapport het verlede week oor Marais se skuif na Johan Ackermann se Japanse klubspan, die NTT Docomo Red Hurricanes, berig.
Owen Williams en Tom Marshall sal hulle na verwagting ook by Ackermann se span aansluit, terwyl Mostert al lank met 'n skuif na die Japanse klubspan Honda Heat verbind word.
Williams, wat al drie toetse vir Wallis gespeel het, se skuif na Japan maak hom nie kiesbaar vir die Rooi Drake nie.
Hy is vanjaar as 'n plaasvervanger in Wallis se groep vir die Sesnasies-reeks ingesluit en geoormerk vir sy eerste proesel toetsrugby sedert 2017, maar sy terugkeer is deur 'n besering belemmer.
In dié stadium is dit nog onbekend waarheen Dreyer skuif.
"Beserings het Dreyer se tyd op die veld beperk, maar hy was 'n aanwins vir die groep," sê Gloucester in 'n verklaring.
Verder sal Callum Braley, Aaron Hinkley en Simon Linsell se paaie met die van die klub skei.
Braley sal by Benetton in die Pro14-reeks inval, terwyl Hinkley hom by Exeter Chief gaan aansluit en Linsell na die Ealing Trailfinders skuif.
Lance Bradley, uitvoerende hoof van Gloucester, het die spelers sterkte met hul nuwe hoofstuk toegewens.
"Waar dit altyd hartseer is om te sien hoe spelers die klub verlaat, wens ons hulle nietemin alles van die beste toe vir die toekoms," het hy gesê.
"Ons beplan natuurlik al 'n geruime tyd vir die uittog en sal 'n mededingende span hê soos wat ons kyk na die hervatting van die 2019-'20-seisoen. Besonderhede hieroor sal binnekort bekend gemaak word."